Policijas iecirknis 31
"Policijas iecirknis 31" (franču: District 31) ir frančvalodīgs Kanādas televīzijas seriāls. To no 2016. gada 12. septembra līdz 2022. gada 21. aprīlim pārraidīja Kanādas sabiedriskās televīzijas Ici Radio-Canada Télé kanālā. Seriālam ir iznākušas 716 sērijas (6 sezonas). Seriālu Latvijā pārraida LTV7. Seriāla darbība notiek mūsdienu Kanādā, izdomāta Monreālas policijas dienesta (SPGM) 31. iecirknī. Lai tuvinātu savus izmeklētājus sabiedrībai, SPGM ir pārvietojis savus izmeklētājus no galvenās mītnes uz iecirkņiem, kas sadalīti uz 36 rajoniem. Jaunajā 31. iecirknī sāk strādāt detektīvseržante Nadīna Legrāna un viņas kolēģis Patriks Bisonets, kuri ir norīkoti slepkavību izmeklēšanā. Sastopoties ar Monreālas ikdienas noziegumiem: slepkavībām, laupīšanām, narkotiku tirdzniecību un dzimumnoziegumiem, Nadīnas un Patrika starpā veidojas sarežģītu privātu un koleģiālu attiecību līkloči.